b'\n_START_ARTICLE_\nInksto transplantacija\n_START_PARAGRAPH_\nInksto transplantacija arba inksto persodinimas\xc2\xa0\xe2\x80\x93 optimalus pakaitin\xc4\x97s inkst\xc5\xb3 terapijos metodas (kiti\xc2\xa0\xe2\x80\x93 hemodializ\xc4\x97 ir peritonin\xc4\x97 dializ\xc4\x97), kai vienas donoro inkstas persodinamas galutin\xc4\x97s stadijos inkst\xc5\xb3 nepakankamumu sergan\xc4\x8diam arba abiej\xc5\xb3 inkst\xc5\xb3 netekusiam recipientui._NEWLINE_Galutin\xc4\x97s stadijos inkst\xc5\xb3 nepakankamumu sergantiems ligoniams inksto transplantacija\xc2\xa0\xe2\x80\x93 jeigu tik ji galima\xc2\xa0\xe2\x80\x93 yra siekiamyb\xc4\x97, nes lyginant su dialize, transplantacija daug geriau atkuria ligonio organizmo funkcijas, gyvenimo kokyb\xc4\x99 ir socialin\xc4\x97s integracijos galimybes. Taip yra tod\xc4\x97l, kad inkst\xc5\xb3 funkcijos neapsiriboja vien pla\xc4\x8diai \xc5\xbeinoma i\xc5\xa1skiriam\xc4\x85j\xc4\x85 (\xc5\xa1lapimo gamybos) funkcija. Transplantacijai pla\xc4\x8diai naudojami kadaveriniai inkstai\xc2\xa0\xe2\x80\x93 t. y. mirusi\xc5\xb3 donor\xc5\xb3, kuriems konstatuota smegen\xc5\xb3 mirtis, bet d\xc4\x97l j\xc5\xb3 tr\xc5\xabkumo vis daugiau persodinama ir gyv\xc5\xb3 donor\xc5\xb3 padovanot\xc5\xb3 inkst\xc5\xb3. Idealiu atveju gyvosios donoryst\xc4\x97s galimybe pasinaudojama dar prie\xc5\xa1 ligoniui pradedant dializ\xc4\x99._NEWLINE_Pastaraisiais metais labai i\xc5\xa1augo s\xc4\x97kming\xc5\xb3 inksto transplantacij\xc5\xb3 procentas. I\xc5\xa1sivys\xc4\x8diusiose \xc5\xa1alyse \xc5\xa1ios operacijos tapo \xc4\xafprastos, pvz., JAV per metus atliekama 25 000 inksto transplantacij\xc5\xb3, Vokietijoje\xc2\xa0\xe2\x80\x93 daugiau kaip 2000. Vidutinis transplantuoto inksto funkcionavimo laikas yra apie devyneri metai, ta\xc4\x8diau yra persodint\xc5\xb3 inkst\xc5\xb3, kurie ir po 20 ar daugiau met\xc5\xb3 veikia pakankamai gerai. Transplantuot\xc5\xb3 pacient\xc5\xb3 i\xc5\xa1gyvenamumo trukm\xc4\x97 yra gerokai ilgesn\xc4\x97 negu dializuojam\xc5\xb3j\xc5\xb3._NEWLINE_Kol veikia \xc4\xafsodintas inkstas, transplantuotieji pacientai turi reguliariai vartoti vaistus, slopinan\xc4\x8dius j\xc5\xb3 imunin\xc4\x99 sistem\xc4\x85, kad organizmas neatmest\xc5\xb3 svetimo organo, turin\xc4\x8dio kitoki\xc5\xb3 gen\xc5\xb3._NEWLINE_Inkst\xc5\xb3 transplantacija yra \xc5\xbeymiai racionalesnis sprendimas ir ekonominiu po\xc5\xbei\xc5\xabriu, nes s\xc4\x97kminga inkst\xc5\xb3 transplantacija, \xc4\xafsk. pirm\xc5\xb3j\xc5\xb3 met\xc5\xb3 po jos prie\xc5\xbei\xc5\xabr\xc4\x85 ir visus reikalingus medikamentus, pvz., Austrijoje kainuoja ma\xc5\xbedaug tiek, kiek 2 metai hemodializ\xc4\x97s.\n_START_SECTION_\nDonorini\xc5\xb3 inkst\xc5\xb3 paskirstymas\n_START_PARAGRAPH_\nLietuvoje laukian\xc4\x8di\xc5\xb3j\xc5\xb3 inkst\xc5\xb3 transplantacijos (recipient\xc5\xb3) registr\xc4\x85 tvarko Nacionalinis transplantacijos biuras. Jis taip pat koordinuoja, kontroliuoja ir analizuoja donor\xc5\xb3 ruo\xc5\xa1im\xc4\x85, audini\xc5\xb3, l\xc4\x85steli\xc5\xb3 ir organ\xc5\xb3 pa\xc4\x97mim\xc4\x85, i\xc5\xa1tyrim\xc4\x85, konservavim\xc4\x85, laikym\xc4\x85 perve\xc5\xbeim\xc4\x85, paskirstym\xc4\x85, recipient\xc5\xb3 parinkim\xc4\x85 . Audini\xc5\xb3 tyrimams naujiems audini\xc5\xb3 ir organ\xc5\xb3 recipientams atrinkti, j\xc5\xb3 sensibilizacijai nustatyti bei audini\xc5\xb3 bei organ\xc5\xb3 donor\xc5\xb3 tyrimams atlikti NOTB naudojasi Valstybin\xc4\x97s akreditavimo sveikatos prie\xc5\xbei\xc5\xabros veiklai tarnybos prie Sveikatos apsaugos ministerijos atestuotos V\xc5\xa1\xc4\xae Vilniaus universiteto ligonin\xc4\x97s Santari\xc5\xa1ki\xc5\xb3 klinik\xc5\xb3 paslaugomis ._NEWLINE_Inksto transplantacijos recipientai Lietuvoje laukia 2,5\xc2\xa0\xe2\x80\x93 3 metus. Jei paciento artimieji nenori laukti, kol ateis jo eil\xc4\x97 gauti mirusiojo donoro inkst\xc4\x85 pagal recipient\xc5\xb3 registro s\xc4\x85ra\xc5\xa1\xc4\x85, jie gali pasirinki gyv\xc4\x85j\xc4\x85 donoryst\xc4\x99. Pagal Lietuvos \xc4\xafstatymus inkst\xc4\x85 persodinimui gali duoti tik ligonio giminaitis ar sutuoktinis ir tada operacija atliekama be eil\xc4\x97s._NEWLINE_Inkst\xc5\xb3 transplantacijas Lietuvoje atlieka Vilniaus universiteto ligonin\xc4\x97s Santari\xc5\xa1ki\xc5\xb3 klinikos ir Lietuvos sveikatos moksl\xc5\xb3 universiteto ligonin\xc4\x97 Kauno klinikos\n_START_SECTION_\nOperacija\n_START_PARAGRAPH_\nKitaip negu atliekant \xc5\xa1irdies transplantacij\xc4\x85 arba plau\xc4\x8di\xc5\xb3 transplantacij\xc4\x85, inkst\xc5\xb3 transplantacija atliekama heterotopi\xc5\xa1kai, tai rei\xc5\xa1kia, kad donorinis organas persodinamas ne \xc4\xaf recipiento nuosav\xc5\xb3 inkst\xc5\xb3 viet\xc4\x85, o pilvo apa\xc4\x8dioje, klubin\xc4\x97je duob\xc4\x97je (lot. fossa iliaca). Inksto arterija ir vena sujungiama su recipiento i\xc5\xa1orine klubine arterija ir vena (a. et v. iliaca externa), o \xc5\xa1lapimtakis \xc4\xafsodinamas \xc4\xaf \xc5\xa1lapimo p\xc5\xabsl\xc4\x99. Nuosavi recipiento inkstai da\xc5\xbeniausiai paliekami vietoje ir tik ypating\xc5\xb3 indikacij\xc5\xb3 atveju pa\xc5\xa1alinami prie\xc5\xa1 arba po transplantacijos. Da\xc5\xbeniausiai transplantatas (transplantuotas organas) ima veikti dar operacijos metu, ta\xc4\x8diau atskirais atvejais po operacijos dar reikalinga dializ\xc4\x97. Galimos operacijos komplikacijos yra infekcijos, kraujavimas, limfocel\xc4\x97s susidarymas, transplantato \xc5\xa1lapimtakio susiaur\xc4\x97jimas ir kt.\n_START_SECTION_\nImunsupresija po inksto transplantacijos\n_START_PARAGRAPH_\nSiekiant i\xc5\xa1vengti \xc5\xabmin\xc4\x97s atmetimo reakcijos, po s\xc4\x97kmingos transplantacijos reikia vartoti medikamentus, kurie slopina recipiento imunin\xc4\x99 sistem\xc4\x85 taip, kad \xc5\xa1i nepult\xc5\xb3 \xc4\xafsodintojo organo. \xc5\xa0ie medikamentai vadinami imunosupresantais. Paprastai po inksto transplantacijos skiriamas imunosupresant\xc5\xb3 derinys: kalcineurino inhibitorius (pvz., ciklosporinas ar takrolimas), proliferacij\xc4\x85 stabdantis preparatas (mikofenolato mofetilas arba azatioprinas ) ir (bent jau pradin\xc4\x97je stadijoje) gliukokortikoidas, pavyzd\xc5\xbeiui, prednizolonas._NEWLINE_Be to prie\xc5\xa1 kai kurias transplantacijas taikoma vadinamoji indukcin\xc4\x97 terapija, naudojant antik\xc5\xabn\xc4\x85 (pvz., baziliksimab\xc4\x85 arba antitimocitin\xc4\xaf globulin\xc4\x85). Pirmajame etape po transplantacijos \xc5\xa1ie medikamentai skiriami didesn\xc4\x97mis doz\xc4\x97mis, v\xc4\x97liau kaip taisykl\xc4\x97 doz\xc4\x97s ma\xc5\xbeinamos. Tipi\xc5\xa1kas pa\xc5\xa1alinis imunosupresijos poveikis yra suma\xc5\xbe\xc4\x97j\xc4\x99s atsparumas infekcijoms, didesn\xc4\x97 rizika susirgti piktybin\xc4\x97mis odos ir kraujo ligomis, taip pat padid\xc4\x97ja tikimyb\xc4\x97 susirgti med\xc5\xbeiag\xc5\xb3 apykaitos ligomis, pvz., cukriniu diabetu ir riebal\xc5\xb3 apykaitos sutrikimais. Gal\xc5\xb3 gale ciklosporinas ir takrolimas taip pat veikia nefrotoksi\xc5\xa1kai\xc2\xa0\xe2\x80\x93 tai yra jie kenksmingi inkst\xc5\xb3 funkcijai ir tod\xc4\x97l j\xc5\xb3 negalima perdozuoti. \xc5\xa0ie abu kalcineurino inhibitoriai yra pagrindin\xc4\x97 l\xc4\x97tin\xc4\x97s transplantato nefropatijos i\xc5\xa1sivystymo prie\xc5\xbeastis. L\xc4\x97tin\xc4\x97 transplantato nefropatija yra da\xc5\xbeniausia donorinio inksto netekimo prie\xc5\xbeastis. Pakeitus imunsupresant\xc4\x85 kitu, kuris veikia ne per kalcineurino stabdym\xc4\x85, galima \xc5\xbeenkliai padidinti statistin\xc4\x99 inksto funkcijos i\xc5\xa1saugojimo tikimyb\xc4\x99. Vienas i\xc5\xa1 variant\xc5\xb3 gal\xc4\x97t\xc5\xb3 b\xc5\xabti sirolimo (rapamicino) naudojimas. Sirolimas monoterapijoje neveikia nefrotoksi\xc5\xa1kai.\n_START_SECTION_\nInksto transplantacijos istorija ir vystymasis\n_START_PARAGRAPH_\nPirm\xc4\x85j\xc4\x85 pasaulyje eksperimentin\xc4\x99 inksto transplantacij\xc4\x85 \xc5\xa1uniui 1902 m. atliko austras Emerich Ullmann (1861\xe2\x80\x931937) Vienoje. Tuo pat metu pana\xc5\xa1ias eksperimentines operacijas su \xc5\xa1unimis dar\xc4\x97 ir Alexis Carrel (1875\xe2\x80\x931944). 1936\xc2\xa0m. ukrainie\xc4\x8di\xc5\xb3 chirurgas J. J. Voronoj atliko pirm\xc4\x85j\xc4\x85 s\xc4\x97kming\xc4\x85 mirusio \xc5\xbemogaus inksto transplantacij\xc4\x85. Deja, pacient\xc4\x97 gyveno tik kelias dienas, o donorinis organas taip ir neprad\xc4\x97jo veikti. 1947\xc2\xa0m. David M. Hume Bostone taip pat nepavyko inksto transplantacija jaunai moteriai d\xc4\x97l prasid\xc4\x97jusios atmetimo reakcijos._NEWLINE_Pirm\xc4\x85j\xc4\x85 pasaulyje s\xc4\x97kming\xc4\x85 inksto transplantacij\xc4\x85 i\xc5\xa1 gyvo donoro 1953 m. Pary\xc5\xbeiuje atliko chirurgas Jean Hamburger. Bet 16-metis pacientas, gav\xc4\x99s motinos inkst\xc4\x85, gyveno neilgai. Ta\xc4\x8diau vos po met\xc5\xb3 - 1954\xc2\xa0m. - Bostone Peter Bent Brigham ligonin\xc4\x97je atliekama pirmoji ilgalaikiai s\xc4\x97kminga transplantacija broliams dvyniams Herricks. Recipientas i\xc5\xa1gyveno 8 metus, donoras mir\xc4\x97 po 56 met\xc5\xb3 po operacijos. Vienas i\xc5\xa1 \xc5\xa1i\xc4\x85 transplantacij\xc4\x85 atlikusi\xc5\xb3 chirurg\xc5\xb3\xc2\xa0\xe2\x80\x93 dr. Joseph Edward Murray 1990\xc2\xa0m. gavo Nobelio medicinos premij\xc4\x85. 1962\xc2\xa0m. panaudojus imunosupresant\xc4\x85 jam pavyko atlikti ir inksto transplantacij\xc4\x85 recipientui i\xc5\xa1 geneti\xc5\xa1kai neidenti\xc5\xa1ko donoro._NEWLINE_Vokietijoje pirmoji inkst\xc5\xb3 transplantacija atlikta 1966\xc2\xa0m. Hal\xc4\x97s-Vitenbergo Martino Liuterio universitete, o Lietuvoje pirmoji inkst\xc5\xb3 transplantacija 1970\xc2\xa0m. atlikta Vilniuje._NEWLINE_2004\xc2\xa0m. Vokietijos Freiburgo universiteto klinik\xc5\xb3 komandai pavyko atlikti pirm\xc4\x85j\xc4\x85 \xc5\xa1alyje inksto transplantacij\xc4\x85 i\xc5\xa1 gyvo donoro, kai donoro ir recipiento kraujo grup\xc4\x97s buvo skirtingos. 2010\xc2\xa0m. Vilniaus universiteto ligonin\xc4\x97s Santari\xc5\xa1ki\xc5\xb3 klinikose atlikta pirmoji Lietuvoje ir Ryt\xc5\xb3 Europoje skirtingos kraujo grup\xc4\x97s inksto transplantacija 36\xc2\xa0m. moteriai, kurios kraujo grup\xc4\x97 A (II), persodintas jos mamos AB (IV) kraujo grup\xc4\x97s inkstas. 2012\xc2\xa0m. pabaigoje Vilniaus universiteto ligonin\xc4\x97s Santari\xc5\xa1ki\xc5\xb3 klinik\xc5\xb3 inkst\xc5\xb3 transplantacijos specialist\xc5\xb3 komanda atliko vadinam\xc4\x85j\xc4\x85 teigiamos kry\xc5\xbemin\xc4\x97s reakcijos transplantacij\xc4\x85 pacientui su padid\xc4\x97jusiu antik\xc5\xabn\xc5\xb3 kiekiu kraujyje. Anks\xc4\x8diau \xc5\xa1i\xc5\xb3 antik\xc5\xabn\xc5\xb3 padid\xc4\x97jimas lemdavo persodinto organo atmetimo reakcij\xc4\x85, tod\xc4\x97l tokios operacijos nebuvo atliekamos. Tokiu b\xc5\xabdu i\xc5\xa1 esm\xc4\x97s prasipl\xc4\x97te gyvosios donoryst\xc4\x97s galimyb\xc4\x97s, kai donoru gali b\xc5\xabti \xc5\xbemogus, turintis ne tik kit\xc4\x85 kraujo grup\xc4\x99 , bet ir kito tipo audinius.'